Azərbaycandan çirkli pulları yuyan Latviya bankının ləğvedicisinin qətli – Sifarişçi azərbaycanlı “biznesmenlər”dir? – Avropa.info
Azərbaycandan çirkli pulları yuyan Latviya bankının ləğvedicisinin qətli – Sifarişçi azərbaycanlı “biznesmenlər”dir?
09 İyun, 2018 [13:54]
Azərbaycan, Rusiya və digər bəzi keçmiş sovet respublikalarından çirkli pulların yuyulmasını təşkil etdiyi üçün Avropa Mərkəzi Bankı tərəfindən 2016-cı ildə lisenziyası ləğv edilmiş Latviya bankı «Trasta komercbanka»-nın ləğvedicisi Martıniş Bunkus mayın 30-da Riqada qətlə yetirilib. Virtualaz.org Latviya KİV-lərinə istinadən xəbər verir ki, həmin qətlin “bankda pulları batan azərbaycanlı biznesmenlər” tərəfindən sifariş verildiyi versiyası araşdırılır.
Martıniş Bunkusun qətli hazırda bank sektorunda çirkli pulların yuyulması qalmaqallarına görə ciddi böhran yaşanan Latviyada böhranı daha da dərinləşdirib. Xəbərlərə görə, «Trasta komercbanka»nın ləğvedici administratoru olmuş Bunkus səhər saat 08.45 radələrində Riqadakı “Lesnaya” qəbiristanlığının yaxınlığında güllələnib.
Bunkusu şəxsi “Range Rover” avtomobilində gedərkən vurublar
Martinış Bunkusun Latviyada Azərbaycan, Ukrayna və Rusiyadan çirkli pulların leqallaşdırılması ilə məşğul olan və ABŞ Maliyyə Nazirliyinin maliyyə kəşfiyyatı mərkəzi FinCEN tərəfindən sanksiya tətbiq ediləndən sonra fəaliyyətini dayandırmaq məcburiyyətində qalan “ABLV bank”ın da ləğvedcisi təyin edilməsi gözlənilirdi.
“Trasta Komercbanka” Azərbaycan bazarına 2010-cu ildə daxil olub, “TKB Leasing” Səhmdar Cəmiyyəti adı altında törəmə şirkət təsis edib. Bank sektorundakı mənbələrdən virtualaz.org-a məlum olub ki, bu törəmə şirkətin əsas funksiyası Azərbaycandan Avropa İttifaqına üzv ölkələrin banklarına pul köçürmələrini və yerləşdirilməsini təmin etməkdən ibarət idi. Bu məqsədlə Latviyada və offşor zonalarda qeydiyyatdan keçmiş, “kağız üzərindəki” şirkətlərdən istifadə olunub. Bankın Azərbaycan nümayəndəliyinin rəhbəri Bəyəli Mürsəlov isə 2014-cü ildə Baş prokuror yanında Korrupsiyaya qarşı Mübarizə Baş İdarəsi tərəfindən iri məbləğdə dələduzluğa görə cinayət məsuliyyətinə cəlb edilmişdi. Məlum olmuşdu ki, B.Mürsəlov Bakı sakininin hesabında olan 600 min avro məbləğində pulunu istixana üçün avadanlıq alınması adı ilə xaricdə fəaliyyət göstərən şirkətlərin bank hesablarına köçürməklə mənimsəyib.
İndi Latviyanın “TV3 Xəbərlər” proqramı bir neçə mənbəyə istinadən bildirir ki, Martıniş Bunkusun qətlinin sifarişçiləri azərbaycanlı “biznesmenlər” ola bilər. Məlumata görə siyasi dairələrdə və hüquq-mühafizə orqanlarında belə təxmin edirlər ki, «Trasta komercbanka» bankında iri məbləğdə pulları batan azərbaycanlı “biznesmenlər” bu qətli sifariş verib. Proqramda bildirilib ki, həmin bankın Azərbaycan, Rusiya, Tacikistan, Ukrayna kimi ölkələrdə nümayəndəlikləri olub. Bu ölkələrdə isə pullarını məmuniyyətlə offşorlarda və xarici banklarda gizlətmək istəyən nüfuzlu qruplaşmalar fəaliyyət göstərir.
Bir neçə mənbə “TV3 Xəbərlər” proqramında belə versiya səsləndirib ki,azərbaycanlı “biznesmenlər” pullarının banklarda ilişib qaldığını və onları qaytarmaq şansının olmadığını görəndə bu qətli sifariş verə bilərdilər. Belə ki, Latviya vətəndaşı olmayan 206 əmanətçinin, o cümlədən 52 fiziki və 154 hüququ şəxsin əmanəti həmin bankda batıb.
Bildirilir ki, azərbaycanlıların mafiyasının episentri hesab edilən Moskvada mart ayınnda azərbaycanlı biznesmen güllələnib. Qatillər peşəkar hərəkət ediblər və xarakterinə görə bu qətl Bunkusun qətlini xatırladıb. Bunkusun qətlində olduğu kimi Riqada da killerlər hədəfi videomüşahidə kameralarının olmadığı yerdə vurublar.
Daxili işlər naziri Kozlovskis
Neftçalada 20 min manatlıq qızıl-zinət əşyaları oğurlanıb – FOTO
13 Avqust, 2018 [21:36]